PATVIRTINTA

Raseinių r. Ariogalos gimnazijos direktoriaus

2023 m. balandžio 28 d. įsakymu Nr. V-120

**MOKINIŲ NEMOKAMO MAITINIMO RASEINIŲ R. ARIOGALOS GIMNAZIJOJE TVARKOS APRAŠAS**

**I SKYRIUS**

**BENDROSIOS NUOSTATOS**

1. Mokinių nemokamo maitinimo Raseinių r. Ariogalos gimnazijoje tvarkos aprašas (toliau - Tvarkos aprašas) reglamentuoja mokinių nemokamo maitinimo rūšis ir finansavimą, administravimo ir organizavimo tvarką, įstaigos pareigas ir teises.

2. Šis tvarkos aprašas parengtas vadovaujantis Lietuvos Respublikos socialinės paramos mokiniams įstatymu (toliau – Įstatymas), Piniginės socialinės paramos nepasiturintiems gyventojams įstatymu ir kitais teisės aktais.

3. Šiame tvarkos apraše vartojamos sąvokos suprantamos taip, kaip jos apibrėžtos Įstatyme, Piniginės socialinės paramos nepasiturintiems gyventojams įstatyme ir Švietimo įstatyme.

4. Tvarkos aprašu privalo vadovautis mokiniai, kurie mokosi gimnazijoje pagal bendrojo ugdymo programą ar priešmokyklinio ugdymo programą.

4.1. gimnazija.

 5. Šis tvarkos aprašas netaikomas:

5.1. mokiniams, kurie mokosi ir pagal bendrojo ugdymo, ir pagal profesinio mokymo programas;

5.2. mokiniams, kurie išlaikomi (nemokamai gauna nakvynę, maistą ir mokinio reikmenis) valstybės arba savivaldybės finansuojamose įstaigose, išskyrus mokinius, kurie mokosi pagal priešmokyklinio ugdymo programą ar pagal pradinio ugdymo programą pirmoje ar antroje klasėje ir kuriems pietūs skiriami nevertinat gaunamų pajamų.

5.3. mokiniams, kuriems Lietuvos Respublikos civilinio kodekso nustatyta tvarka nustatyta vaiko laikinoji ar nuolatinė globa (rūpyba), išskyrus mokinius, kurie mokosi pagal priešmokyklinio ugdymo programą ar pagal pradinio ugdymo programą pirmoje ar antroje klasėje ir kuriems pietūs skiriami nevertinat gaunamų pajamų.

**II SKYRIUS**

**MOKINIŲ NEMOKAMO MAITINIMO RŪŠYS IR FINANSAVIMAS**

6. Mokinių nemokamo maitinimo rūšys:

6.1. pusryčiai;

6.2. pietūs;

6.3. pavakariai;

6.4. maitinimas organizuojamose vasaros poilsio stovyklose.

7. Mokinių nemokamas maitinimas finansuojamas iš Lietuvos Respublikos valstybės biudžeto specialios tikslinės dotacijos savivaldybių biudžetams (toliau – tikslinė dotacija), Savivaldybės biudžeto lėšų.

8. Mokinių nemokamo maitinimo išlaidų rūšys ir finansavimas:

8.1. išlaidos produktams (įskaitant prekių pirkimo pridėtinės vertės mokestį), kai mokiniai maitinami nemokamai, finansuojamos iš tikslinės dotacijos Savivaldybės biudžetui;

8.2. patiekalų gamybos išlaidos finansuojamos iš Savivaldybės biudžeto lėšų.

**III SKYRIUS**

**MOKINIŲ NEMOKAMO MAITINIMO ADMINISTRAVIMAS IR ORGANIZAVIMAS**

9. Mokinių nemokamą maitinimą administruoja Socialinės paramos skyrius.

10. Vienas iš mokinio tėvų, globėjų ar kitų bendrai gyvenančių pilnamečių asmenų, pilnametis mokinys ar nepilnametis mokinys, kuris yra susituokęs arba emancipuotas, mokinys nuo keturiolikos iki aštuoniolikos metų, turintis tėvų sutikimą (toliau – pareiškėjas) dėl mokinių nemokamo maitinimo kreipiasi į seniūniją, kurios teritorijoje Lietuvos Respublikos gyvenamosios vietos deklaravimo įstatymo nustatyta tvarka deklaruoja gyvenamąją vietą arba yra įtrauktas į gyvenamosios vietos nedeklaravusių asmenų apskaitą.

11. Mokiniams, kurie mokosi pagal priešmokyklinio ugdymo programą ar pagal pradinio ugdymo programą pirmoje ar antroje klasėje nemokami pietūs skiriami be atskiro vieno iš mokinio tėvų, globėjų ar kitų bendrai gyvenančių pilnamečių asmenų kreipimosi. Jeigu šios paramos poreikio nėra, vienas iš mokinio tėvų, globėjų ar kitų bendrai gyvenančių pilnamečių asmenų gali informuoti (tiesiogiai, paštu arba elektroninio ryšio priemonėmis) gimnazijos administraciją apie šios paramos atsisakymą, nurodydamas mokinio vardą, pavardę, asmens kodą (jeigu nėra asmens kodo, – gimimo datą) ir patvirtindamas, kad atsisako skirtos paramos. Jeigu atsisakius paramos atsirado jos poreikis, vienas iš mokinio tėvų, globėjų ar kitų bendrai gyvenančių pilnamečių asmenų gali kreiptis (tiesiogiai, paštu arba elektroninio ryšio priemonėmis) į gimnazijos administraciją dėl šios paramos skyrimo, nurodydamas mokinio vardą, pavardę, asmens kodą (jeigu nėra asmens kodo, – gimimo datą) ir datą, nuo kada parama turi būti skiriama.

12. Jeigu kreipimosi dėl mokinių nemokamo maitinimo metu bendrai gyvenantys asmenys ar vienas gyvenantis asmuo gauna piniginę socialinę paramą pagal Piniginės socialinės paramos nepasiturintiems gyventojams įstatymą, pareiškėjas pateikia užpildydamas prašymo – paraiškos anketinę dalį iki „1. Šeimos pajamos“ ir nurodydamas, kad pareiškėjas kreipimosi metu yra piniginės socialinės paramos gavėjas.

13. Mokiniams nemokamas maitinimas teikiamas:

13.1. gimnazijoje, nepriklausomai nuo jų gyvenamosios vietos;

13.2. gimnazijojeorganizuojamose vasaros poilsio stovyklose.

13.3. IV gimnazijos klasės mokiniui-iki brandos egzaminų sesijos pabaigos.

14. Mokiniams nemokamas maitinimas neteikiamas:

14.1 poilsio, švenčių ir atostogų dienomis per mokslo metus;

14.2. neatvykusiems į gimnaziją dėl ligos ar kitų priežasčių.

15. Mokiniams, kuriems skirtas mokymas namuose nemokamas maitinimas organizuojamas gimnazijos vadovo patvirtinta tvarka.

16. Karantino, ekstremalios situacijos, ekstremalaus įvykio ar kito įvykio laikotarpiu, jei tuo metu sustabdomas mokinių nemokamo maitinimo paslaugų teikimas, išduodami maisto daviniai. Visais kitais atvejais nemokamas maitinimas organizuojamas gimnazijoje ir maisto daviniai negali būti išduodami.

17. Mokiniams vietoj nemokamo maitinimo pinigai neišmokami.

18. Mokiniui išvykus iš gimnazijos, jos administracija naujos ugdymo įstaigos administracijai ne vėliau kaip kitą darbo dieną po ugdymo įstaigos pakeitimo dienos pateikia (tiesiogiai, paštu arba elektroninio ryšio priemonėmis, pasirašytą saugiu elektroniniu parašu) laisvos formos pažymą apie mokinio teisę gauti nemokamą maitinimą ir informuoja pareiškėjo gyvenamosios vietos savivaldybės administraciją apie tai, kad mokinys pakeitė ugdymo įstaigą (informuojant nurodomas mokinio vardas, pavardė, asmens kodas (jeigu nėra asmens kodo, – gimimo data), naujos mokyklos pavadinimas ir data, nuo kurios mokinys pakeitė mokyklą). Laisvos formos pažymoje gimnazijos administracija nurodo šiuos mokinio duomenis: vardą, pavardę, asmens kodą (jeigu nėra asmens kodo, – gimimo datą), gyvenamosios vietos adresą. Mokiniui nemokamas maitinimas naujoje mokykloje pradedamas teikti nuo kitos darbo dienos po to, kai pažyma buvo gauta mokykloje.

**IV SKYRIUS**

**GIMNAZIJOS PAREIGOS IR TEISĖS ORGANIZUOJANT MOKINIŲ NEMOKAMĄ MAITINIMĄ**

19. Gimnazija:

19.1. užtikrina, kad teikiama mokinių nemokamo maitinimo paslauga būtų kokybiška ir atitiktų higienos reikalavimus;

19.2. užtikrina nemokamų pietų teikimą mokiniams, kurie mokosi pagal priešmokyklinio ugdymo programą ar pagal pradinio ugdymo programą pirmoje ar antroje klasėje ir kuriems nemokamas maitinimas skiriamas nevertinant gaunamų pajamų, iki kiekvienų kalendorinių metų rugpjūčio 20 dienos sudaro ir patvirtina mokinių sąrašą, kurį elektroninio ryšio priemonėmis pateikia Socialinės paramos skyriui;

19.3. mokinių nemokamo maitinimo apskaitai gimnazijoje tvarkyti paskiria atsakingus (asmenis-socialinius pedagogus), kurie kasdien pildo SPIS žurnalą, patikrina, ar jame atsirado duomenų apie naujus mokinius, kuriems skirtas nemokamas maitinimas, atsako už duomenų įvedimą į SPIS žurnalą nustatytu laiku, jų teisingumą. Per mėnesį suteikto nemokamo maitinimo duomenys SPIS žurnale turi būti visiškai užpildyti ne vėliau kaip paskutinę einamojo mėnesio darbo dieną;

19.4. iki kito ketvirčio pirmojo mėnesio 8 dienos teikia (socialinis pedagogas) Socialinės paramos skyriui ketvirtinę mokinių nemokamo maitinimo ataskaitą, užpildydamas SADM ministro patvirtinto Duomenų apie suteiktą socialinę paramą mokiniams teikimo tvarkos aprašo, 1 priede pateiktą formą per dokumentų valdymo sistemą (jei dokumentų valdymo sistemos neturi, elektroniniu paštu);

19.5. iki kitų kalendorinių metų sausio 8 dienos teikia (socialinis pedagogas) Socialinės paramos skyriui metinę mokinių nemokamo maitinimo ataskaitą, užpildydamas SADM ministro patvirtinto Duomenų apie suteiktą socialinę paramą mokiniams teikimo tvarkos aprašo, 2 priede pateiktą formą per dokumentų valdymo sistemą (jei dokumentų valdymo sistemos neturi, elektroniniu paštu);

19.6. pasibaigus mėnesiui, iki kito mėnesio 5 dienos imtinai, socialinis pedagogas pateikia Socialinės paramos skyriui užpildytą,atspausdintą ir vadovo pasirašytą praėjusio mėnesio mokinių nemokamo maitinimo žurnalą;

19.7. teikia kitą reikalaujamą informaciją apie mokinių nemokamo maitinimo organizavimą gimnazijoje.

20. Už mokinių nemokamo maitinimo organizavimą gimnazijoje atsakingas gimnazijos vadovas, kuris, vadovaudamasis Įstatymu ir šiuo tvarkos aprašu, suderinęs su maitinimą vykdančia įmone, nustato maitinimo laiką ir tvarką, skelbia viešai bei prižiūri, kad jos būtų laikomasi.

21. Nemokamo maitinimo laikas ir tvarka gimnazijoje:

1 pamoka 8.00-8.45 val. (pertrauka 10 min);

2 pamoka 8.55-9.40 val. (pertrauka 10 min.);

3 pamoka 9.50-10.35 val. (pertrauka 30 min.); Valgo 5,6,7 klasių mokiniai

4 pamoka 11.05-11.50 val. (pertrauka 20 min.); Valgo 8, I g, II g klasių mokiniai

5 pamoka 12.10 – 12.55 val. (pertrauka 10 min.);

III g, IV g klasių mokiniai valgo visomis pertraukomis.

1-4 klasės

1 pamoka 8.00-8.45 val. (pertrauka 10 min);

2 pamoka 8.55-9.40 val. (pertrauka 20 min) Valgo 1 a, 1 b klasių mokiniai

3 pamoka 10.00-10.45 val. (pertrauka 25 min.) Valgo 2 a, 2 b, 3 a klasių mokiniai

4 pamoka 11.10-11.55 val. (pertrauka 30 min.) Valgo 3 b, 4 a, 4 b, 4 c klasių mokiniai

5 pamoka 12.25-13.10 val. (pertrauka 5 min.)

6 pamoka 13.15-14.00 val.

22. Socialinis pedagogas:

22.1 sudaro mokinių, gaunančių nemokamą maitinimą, sąrašą;

22.2. pagamina mokiniams nemokamo maitinimo talonus gimnazijos lėšomis;

22.3. kiekvieną rytą mokiniams pristato nemokamo maitinimo talonus;

22.4. po pamokų iš valgyklos paima nemokamo maitinimo talonus;

23. Klasės mokytojai:

23.1. 1-4 klasių prižiūri mokinių maitinimąsi;

23.2. kiekvieną dieną po pirmos pamokos socialiniam pedagogui pateikia duomenis apie nemokamą maitinimą gaunančių mokinių skaičių;

23.3. kasdien el. dienyne Tamo „n“ pažymi neatvykusius mokinius;

24. Mokiniai:

24.1. kasdien valgo už nemokamo maitinimo taloną.

24.2. saugo nemokamo maitinimo taloną.

24.3. pametę ar sugadinę nemokamo maitinimo taloną kompensuoja talono pagaminimo išlaidas nupirkdami spalvoto popieriaus (1 lapas) ir laminato (1 lapas).

24.4. kreipiasi į socialinį pedagogą ar administraciją dėl nemokamo maitinimo problemų.

**V SKYRIUS**

**BAIGIAMOSIOS NUOSTATOS**

25. Už šio tvarkos aprašo nuostatų nesilaikymą gimnazijos darbuotojai atsako Lietuvos Respublikos teisės aktų nustatyta tvarka.